சிறப்பு சேவைகள் மற்றும் கட்டுரைகள்
மகாத்மா காந்தியின் வாழ்க்கையே உலகத்துக்கு அவரின் செய்தியாகும்
'மகாத்மா காந்தியின் 150 வருடங்கள்' மற்றும் 'சரிவிகித உணவு முறை மற்றும் ஊட்டச்சத்து' குறித்த இணையக் கருத்தரங்கை கள விளம்பர அலுவலகம், மதுரை, நடத்தியது
மகாத்மா காந்தியின் வாழ்க்கையே உலகத்துக்கு அவரின் செய்தி என்றும் ஒவ்வொரு குடிமகனும் அவரது சுயசரிதையை படித்து எந்த காலத்துக்கும் பொருந்தும் மற்றும் உயிர்த்துடிப்புடன் விளங்கும் அகிம்சை மற்றும் உண்மை போன்ற லட்சியங்களை பின்பற்ற வேண்டும் என்றும் தமிழ்நாடு மற்றும் புதுச்சேரி மண்டல மக்கள் தொடர்பு அலுவலக இணை இயக்குநர் திரு ஜெ காமராஜ் கூறினார். கள விளம்பர அலுவலகம், மதுரை, நடத்திய 'சரிவிகித உணவு முறை மற்றும் ஆரோக்கியம்', 'எதிர்ப்பு சக்தி அளிக்கும் உணவுகள்', 'வீட்டு தோட்டம்' மற்றும் 'மகாத்மா காந்தியின் 150 வருடங்கள்' என்னும் இணையக் கருத்தரங்கில் தலைமை உரை ஆற்றிய அவர், "மகாத்மா என்னும் சொல்லே இதயத்தின் அடி ஆழத்தில் இருந்து மரியாதை உணர்வை எழுப்புகிறது, அவரின் கொள்கைகளை பின்பற்றுவதே அந்த புனித ஆத்மாவுக்கு ஒருவர் செலுத்தும் அஞ்சலி ஆக இருக்க முடியும்," என்றார். தலைசிறந்த விஞ்ஞானியான ஆல்பர்ட் ஐன்ஸ்டீன் காந்தியடிகளைப் பற்றி கூறிய வார்த்தைகளான "வருங்கால தலைமுறைகள் இப்படி ஒரு மனிதர் இந்த பூமியில் ரத்தமும் சதையுமாக நடமாடினார் என்பதை நம்ப மறுக்கும்" என்பதை அவர் நினைவு கூர்ந்தார். சாகித்ய அகாடெமி விருது வென்ற எழுத்தாளர் நா பார்த்தசாரதி எழுதிய 'ஆத்மாவின் ராகங்கள்' என்னும் நாவலில் காந்தியடிகள் வாழ்ந்த காலத்தின் போரட்டங்களையும், நாடு முழுவதும் வாழ்ந்த மக்கள் எவ்வாறு மகாத்மாவின் அறைகூவலை ஏற்று ஊக்கமடைந்தனர் என்றும், ஆங்கிலேயே ஏகாதிபத்தியத்தை எதிர்த்து அவர் எவ்வாறு உறுதியுடனும், துணிச்சலுடனும் போராடினார் என்பதையும் விளக்குகிறது என்று அவர் கூறினார். எந்தவொரு சிந்திக்கும் சமுதாயத்திலும் சுய ஒழுக்கம் முக்கியம் என்று கூறிய அவர், கொவிட்-19 பெருந்தொற்றின் பரவலைக் கட்டுப்படுத்த அரசுகள் முழுமூச்சாக உழைத்துக் கொண்டிருக்கும் வேளையில், அதிகரிக்கும் பாதிப்புகளின் எண்ணிக்கை மக்களின் ஒத்துழையாமையைக் கட்டுகிறது என்றார். ஊட்டச்சத்து மாதம் குறித்து பேசுகையில், ஒருங்கிணைந்த குழந்தை மேம்பாட்டு திட்ட அலுவலர்கள் தமிழகத்தின் சிறப்பாக பணிபுரிவதாக அவர் தெரிவித்தார். ஆனால், இன்னமும் குறைந்த எடையோடும், ஊட்டச்சத்து குறைபாட்டோடும் குழந்தைகள் பிறப்பது துரதிர்ஷ்டவசமானது என்று அவர் கூறினார். ஊட்டச்சத்து சார்ந்த செய்திகளோடு, கொவிட்-19 தகவல்களையும் எடுத்து சொல்லுமாறு ஒருங்கிணைந்த குழந்தை மேம்பாட்டு திட்ட அலுவலர்களை அவர் கேட்டுக் கொண்டார்.
சிறப்புரை ஆற்றிய மதுரை காந்தி நினைவு அருங்காட்சியகத்தின் கல்வி அலுவலர் திரு ஆர் நடராஜன், உலக் அமைதி தினத்தன்று காந்தியடிகளின் அகிம்சை பற்றி பேசுவது மிகவும் பொருத்தமானது என்றார். சுதந்திரப் போராட்டம் என்பது காந்தியடிகளுக்கு முன்பே நடைபெற்று வந்த போதிலும், அதை மக்கள் இயக்கமாக மாற்றிய பெருமை காந்தியடிகளையே சேரும் என்று அவர் கூறினார். கள விளம்பர் அலுவலகம் அடித்தட்டு மக்களை சென்றடைந்து, அரசு திட்டங்களைப் பற்றிய விழிப்புணர்வை ஏற்படுத்தி வருகிறது. இந்தியர்களின் தூய்மை மற்றும் பொது சுகாதாரத்தைப் பற்றி ஆங்கிலேயர்கள் வைத்திருந்த மதிப்பீடுகளோடு காந்தியடிகள் எவ்வாறு மாறுபட்டார் என்று அவர் எடுத்துரைத்தார். எந்தவொரு நிர்வாக அல்லது அரசியல் பதவியை காந்தி ஏற்றிருக்கவில்லை என்று அவர் கூறினார். தனது 14-வது வயதில் காந்தியடிகளுக்கு ஊக்கமளித்த தில்லையாடி வள்ளியம்மை குறித்தும் அவர் பேசினார்.
சரிவிகித உணவுமுறையின் முக்கியத்துவத்தை குறித்து தர்மபுரியில் உள்ள தமிழ்நாடு வேளாண் கல்லூரியின் ஊட்டச்சத்து துணை பேராசிரியர் திரு வீரனன் அருண் கிரிதாரி தனது சிறப்புரையில் வலியுறுத்தினார். 23 சதவீத சிறுமிகள் எடை குறைவாக இருப்பதாகவும், 21 சதவீதம் பேர் அதிக எடையொடு இருப்பதாகவும் அவர் தெரிவித்தார். அதேபோல், 19 சதவீத சிறுவர்கள் எடை குறைவாக இருப்பதாகவும், 20 சதவீதம் பேர் அதிக எடையொடு இருப்பதாகவும் அவர் தெரிவித்தார். உணவு முறை மாற்றங்களாள் இந்தியர்களும் உடல் பருமனால் அவதிப்படுவதாகக் கூறிய அவர், மானுடவியல், உயிரிவேதியியல், மருத்துவம் மற்றும் உணவுமுறை ஆய்வு ஆகிய நான்கு முறைகளின் மூலம் ஒரு தனிநபரின் ஊட்டச்சத்து நிலைமை குறித்து தெரிந்து கொள்ளலாம் என்றார். பழங்கள் மற்றும் காய்கறிகள், குறிப்பாக முருங்கை இலை, எலுமிச்சை, தக்காளி, வைட்டமின் சி சத்து உள்ள வண்ணப் பழங்கள் மற்றும் காய்கறிகளை, எதிர்ப்பு சக்தியின் அதிகரிப்புக்காக உண்ணுமாறு அவர் கேட்டுக் கொண்டார். மஞ்சள், மிளகு, இஞ்சி மற்றும் பூண்டு ஆகியவை எதிர்ப்பு சக்தியை அதிகப்படுத்துவதில் முக்கிய பங்காற்றுவதாக அவர் கூறினார்.
மதுரையில் உள்ள கிரிஷி விக்யான் கேந்திராவின் துணை பேராசிரியரான டாக்டர் எம் பழனிகுமார், வீட்டு தோட்டங்களின் முக்கியத்துவத்தை பற்றி தனது சிறப்புரையில் பேசினார். நகர்ப்புரங்களில் நிலம் இல்லாத பட்சத்தில், நெகிழி பைகளின் துணையோடு மாடித் தோட்டங்களை அமைக்கலாம் என்று அவர் கூறினார். இயற்கையான, சத்தான காய்கறிகளை வீட்டுத் தோட்டங்களின் மூலம் பெறலாம் என்று அவர் கூறினார். ரத்தத்தை சுத்தப்படுத்தும் அருகம்புல் குறித்து பேசிய அவர், வல்லாரை நினைவாற்றலை மேம்படுத்தும் என்றும், நொச்சி இலை மற்றும் திருநீற்று பச்சிலை தலைவலையை குறைக்கும் என்றும், கீழாநெல்லி மஞ்சள் காமாலைக்கு உகந்தது என்றும் கூறினார். மண்புழு உரம், வேப்பிலைக் கட்டி மற்றும் காய்ந்த தேங்காய் நார் ஆகியவற்றை கலந்து வீட்டுத் தோட்டத்தை பேணலாம் என்று அவர் தெரிவித்தார்.
அறிமுக உரையாற்றிய மதுரை தெற்கு பகுதியின் குழந்தை மேம்பாட்டு திட்ட அலுவலர் திருமதி எஸ் ஹேமலதா, குழந்தைகளிடையே ஊட்டச்சத்து குறைபாட்டையும், பெண்களிடையே ரத்தசோகையையும் போக்குவதே ஊட்டச்சத்து மாதத்தை அரசு கொண்டாடுவதன் முக்கிய நோக்கம் என்றார். குழந்தைகளின் வளர்ச்சி குன்றுவதைத் தடுப்பது போஷன் அபியான் திட்டத்தின் முன்னுரிமையாக சேர்க்கப்பட்டுள்ளது. இந்த செப்டம்பர் மாதத்தில் எடை குறைவாக உள்ள குழந்தைகள் கண்டறியப்படுவதாகவும், மக்களிடையே வீட்டுத் தோட்டம் குறித்து ஊக்கமளிக்கப்படுவதாகவும் அவர் கூறினார்.
மதுரை கள விளம்பர் அலுவகத்தின் கள விளம்பர உதவியாளர் திரு பி வேல்முருகன் இந்த இணையக் கருத்தரங்கை ஏற்பாடு செய்து நெறியாண்டார். மதுரை தெற்கு பகுதியின் ஒருங்கிணைந்த குழந்தை மேம்பாட்டு திட்ட அலுவலகத்துடனும், கோயம்புத்தூரில் உள்ள தமிழ்நாடு வேளாண் பல்கலைக்கழகத்துடனும் இணைந்து இந்த இணையக் கருத்தரங்கு நடத்தப்படுவதாக அவர் கூறினார். ஒருங்கிணைந்த குழந்தை மேம்பாட்டு திட்டத்தின் அலுவலர்கள் அதிக அளவில் பங்கேற்றனர். 100 நபர்கள் கலந்துக் கொண்ட இந்த இணையக் கருத்தரங்கை 500-க்கும் மேற்பட்டோர் தமிழ்நாடு மற்றும் புதுச்சேரி மண்டல மக்கள் தொடர்பு அலுவலகத்தின் யுடியூப் சேனலில் நேரலையில் கண்டனர்.